ddrg/super_eurlex huggingface dataset:
Virallinen lehti nro C 150 , 28/05/1999 s. 0383



B4-0188/99 Päätöslauselma Greg Summersin kuolemanrangaistuksesta Teksasissa USA:ssa Euroopan parlamentti, joka - ottaa huomioon aiemmat päätöslauselmansa kuolemanrangaistuksesta, A. panee merkille, että Greg Summers on tuomittu kuolemaan 21. elokuuta 1991 syytettynä osallisuudesta suunnitelmaan äitinsä, isänsä ja setänsä murhaamiseksi, B. korostaa, että Greg Summers tuomittiin hänen perheensä murhan tunnustaneen ja siitä tuomitun henkilön oikeuden ulkopuolella esittämän syytöksen nojalla ja että hänen oikeudenkäyntinsä asianmukaisuus voidaan monilta muilta osinkin asettaa kyseenalaiseksi, C. panee merkille, että Greg Summers on aina vakuuttanut syyttömyyttään ja että hänen lakimiehensä jättivät 30. syyskuuta 1997 oikeudenkäynnin vastaisen vetoomuksen Teksasin rikosasioiden muutoksenhakutuomioistuimeen ja että tähän mennessä vetoomukseen ei ole vastattu millään tavoin, D. panee merkille, että saksalaiset veljekset Karl Hinze ja Walter Burnhary LaGrand tuomittiin kuolemaan syytettyinä pankkiryöstöstä ja murhasta Arizonan osavaltiossa vuonna 1984 ja että heidät teloitetaan pian, toinen 24. helmikuuta ja toinen 3. maaliskuuta 1999, E. katsoo tuomioistuinten myöntäneen, että molemmilta Saksan kansalaisilta on evätty heille konsulisuhteita koskevan Wienin yleissopimuksen mukaan kuuluva oikeus saada oikeudellista apua maansa suurlähetystön välityksellä, F. katsoo, että LaGrandin veljesten puolustuksen todistettavasti erittäin heikkoa tasoa ei voi erottaa tästä seikasta ja että heidät tuomittiin kuolemaan rikoksesta, josta he olisivat Saksassa saaneet enimmillään monivuotisen nuoria rikoksentekijöitä koskevan vankeusrangaistuksen, G. ottaa huomioon, että USA:ssa on tällä hetkellä Amnesty Internationalin tietojen mukaan vangittuna yli 70 kuolemaantuomittua muiden maiden kansalaista 26 eri valtiosta ja että useimmille heistä ei pidätyksen yhteydessä kerrottu heille konsulisuhteita koskevan Wienin yleissopimuksen mukaisesti kuuluvista oikeuksista, H. korostaa jälleen kerran, että kuolemanrangaistusta voidaan pitää ihmisarvon loukkauksena erityisesti tapauksissa, joissa syytetyn syyllisyys on selvästi kyseenalainen; 1. Kehottaa Yhdysvaltain viranomaisia ja erityisesti Teksasin oikeusviranomaisia suhtautumaan myönteisesti vetoomukseen Greg Summersin oikeudenkäynnin tarkastelemiseksi uudelleen; 2. Kehottaa Yhdysvaltain hallitusta ja erityisesti Teksasin ja Arizonan osavaltion viranomaisia lieventämään Greg Summersin, Karl Hinze LaGrandin ja Walter LaGrandin kuolemanrangaistusta samoin kuin muitakin langetettuja kuolemanrangaistuksia; 3. Kehottaa Yhdysvaltain hallitusta ja erityisesti Teksasin Arizonan osavaltion viranomaisia välittömästi lakkauttamaan kuolemanrangaistuksen ja liittymään maailmanlaajuiseen kuolemanrangaistusta koskevaan kieltoon; 4. Kehottaa puhemiestään välittämään tämän päätöslauselman komissiolle, neuvostolle, Yhdysvaltain hallitukselle ja Teksasin ja Arizonan osavaltion viranomaisille.
B4-0025, 0039 ja 0040/99

Päätöslauselma Euroopan postipalveluista

Euroopan parlamentti, joka

- ottaa huomioon Euroopan parlamentin ja neuvoston direktiivin 97/67/EY yhteisön sisämarkkinoiden postipalvelujen kehittämistä ja palvelun laadun parantamista koskevista yhteisistä säännöistä ((EYVL L 15, 21.1.1998, s. 14.)),

A. ottaa huomioon postipalvelujen taloudellisen ja sosiaalisen merkityksen Euroopan unionissa,

B. ottaa huomioon, että yhteisön alueella on tarpeen toteuttaa ja turvata korkealaatuiset postin yleispalvelut direktiivin 97/67/EY ja neuvoston 7. helmikuuta 1994 antaman päätöslauselman päätavoitteiden mukaisesti,

C. ottaa huomioon direktiivin 97/67/EY 7 artiklan säännökset, joiden mukaan komission on tehtävä ennen vuoden 1998 loppua uusia ehdotuksia postipalvelumarkkinoiden asteittaisen ja säännellyn vapauttamisen jatkamisesta,

D. ottaa huomioon, että parlamentti on useaan otteeseen korostanut korkealaatuisen yleispalvelun välttämättömyyttä sekä sitä, että postipalvelut on vapautettava asteittain ja säännellysti, kuten komissiolle 21. syyskuuta 1998 esitetyssä kysymyksessä E-3024/98 asia viimeksi ilmaistiin,

E. ottaa huomioon komission 6. marraskuuta 1998 kysymykseen E-3024/98 antaman vastauksen, jossa todetaan, että komissio tulee antamaan parlamentille postipalvelumarkkinoiden asteittaisen ja säännellyn vapauttamisen jatkamista koskevan uuden ehdotuksen vuoden 1998 loppupuolella,

F. ottaa huomioon, että mainittua ehdotusta ei ole vielä tehty,

G. ottaa huomioon, että suuri joukko jäsenvaltioita ei vieläkään ole saattanut direktiiviä 97/67/EY osaksi kansallista lainsäädäntöään ja että postin yleispalvelujen markkinoita ja taloudellisia aspekteja ei vielä voida seurata ja arvioida asianmukaisella tavalla,

H. ottaa huomioon, että komissio ei ole toimittanut sille toteutettavuustutkimuksia tiettyjen postipalvelujen vapauttamisen vaikutuksista;

1. Katsoo, että koska postipalvelumarkkinoiden asteittaisen ja säännellyn vapauttamisen jatkamisesta ei ole tehty uutta ehdotusta, direktiivin 97/67/EY 7 ja 27 artiklassa säädetyt lainsäädännön määräajat eivät enää ole voimassa;

2. Korostaa sitä, että sen arviot postipalvelujen vapauttamisesta eivät saa perustua yksinomaan komission toteutettavuustutkimuksiin, vaan sen on kuultava myös jäsenvaltioissa toimivia yleispostipalvelujen tarjoajia, heti kun nämä on saatu selville;

3. Pyytää komissiota toimittamaan sille edellä mainitut tutkimukset sekä kaikki muut tarpeellisiksi katsotut tiedot;

4. Korostaa sitä, että kaikissa tulevissa arvioinneissa on otettava huomioon yleispalvelujen tarjoajien taloudellinen ja rahoituksellinen tasapainotila pitkällä aikavälillä sekä Euroopan postipalvelujen tarjoajille koituvat työllisyysvaikutukset;

5. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle, alueiden komitealle sekä jäsenvaltioiden hallituksille ja parlamenteille.
B4-1096, 1106, 1147, 1158 ja 1160/98

Päätöslauselma Filippiineistä

Euroopan parlamentti, joka

A. vahvistaa 17. heinäkuuta 1997 antamansa päätöslauselman Filippiineistä ((EYVL C 286, 22.9.1997, s. 245.)), jossa tuetaan Filippiinien tasavallan hallituksen ja Filippiinien kansallisdemokraattisen rintaman (NDPF) välisiä, Haagin yhteisjulistukseen perustuvia rauhanneuvotteluja,

B. onnittelee edellä mainittuja osapuolia siitä, että ne ovat edistyneet kattavan ihmisoikeuksia ja kansainvälistä humanitaarista lainsäädäntöä koskevan sopimuksen laatimisessa, jonka Filippiinien hallitus hyväksyi 7. elokuuta 1998 ja NDPF 10. huhtikuuta 1998,

C. onnittelee myös osapuolia yhteisen sopimuksen laatimisesta yksityisten kehitysjärjestöjen ja laitosten johtamien sosio-ekonomisten hankkeiden osalta sekä lisämääräyksistä yhteistyösopimuksen täytäntöönpanoksi, joka koskee henkilöstön turvallisuuteen liittyviä turvallisuus- ja koskemattomuustakuita ja rauhanneuvotteluja edistäviä keskusteluja,

D. panee tyytyväisenä merkille kaikki Filippiinien tasavallan hallituksen ja NDPF:n omilla tahoillaan osoittamat hyvän tahdon eleet ja niiden toteuttamat toimet kansainvälisen lainsäädännön mukaisesti sekä osapuolten yhteisen vakaan tarkoituksen panna täytäntöön kaikki kahdenväliset sopimukset rauhanneuvottelujen edistymisen nopeuttamiseksi,

E. kannustaa ja tukee kaikkia Filippiinien tasavallan hallituksen ja NDPF:n yhteisiä ja erillisiä ponnisteluja kansainvälisten ihmisoikeuksien ja kansainvälisen humanitaarisen lainsäädännön soveltamisessa sekä oikeudenmukaisen ja kestävän rauhan toteuttamisessa;

Euroopan parlamentti, joka

1. Kehottaa Filippiinien tasavallan hallitusta ja NDPF:ää pitäytymään yhteisissä sopimuksissa Euroopassa käytävien rauhanneuvottelujen jouduttamiseksi, laatimalla kattavia sopimuksia yhteiskunnallisista ja taloudellisista uudistuksista sekä poliittisista ja hallitusmuotoon liittyvistä uudistuksista ja pyrkimään oikeudenmukaiseen ja kestävään rauhaan;

2. Tukee edelleen kaikkia osapuolten saavuttamia ja aikaansaamia kahdenvälisiä sopimuksia ja luottamusta rakentavia toimia, joilla luodaan myönteinen neuvotteluilmapiiri ja luodaan oikeudenmukaisen ja kestävän rauhan perusta;

3. Tunnustaa ja panee tyytyväisenä merkille osapuolten kaikki hyvää tarkoittavat pyrkimykset ja osapuolten yhteiset ja erilliset ponnistelut ihmisoikeuksien kunnioittamista ja kansainvälisen humanitaarisen lainsäädäntöä koskevien periaatteiden ja välineiden soveltamiseksi sekä kattavan ihmisoikeuksia ja humanitaarista lainsäädäntöä koskevan sopimuksen;

4. Pyytää komissiota ja neuvostoa varaamaan ja myöntämään tukea ja apua osapuolille virallisten rauhanneuvottelujen toteuttamisessa, kattavan ihmisoikeuksien kunnioittamista ja kansainvälisen humanitaarisen lainsäädännön täytäntöönpanossa sekä kehitys-, avustus- ja kunnostusohjelmien käynnistämisessä;

5. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille, Filippiinien tasavallan hallitukselle ja Filippiinien kansallisdemokraattiselle rintamalle.
Virallinen lehti nro C 210 , 06/07/1998 s. 0143



A4-0199/98 Päätöslauselma, johon sisältyy Euroopan parlamentin suositus komissiolle ehdotuksesta neuvoston ja Euroopan parlamentin direktiiviksi uusiutuvista energialähteistä tuotetun sähkön toimittamisesta verkkoon Euroopan unionissa Euroopan parlamentti, joka - ottaa huomioon EY:n perustamissopimuksen 138 b artiklan toisen kohdan, - ottaa huomioon työjärjestyksensä 50 artiklan, - ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön sekä ympäristö-, terveys- ja kuluttajansuojavaliokunnan lausunnon (A4-0199/98), A. ottaa huomioon, että yhteisön lainsäädännössä ei ole määräyksiä uusiutuvista energialähteistä tuotetun sähkön toimittamisesta verkkoon, B. ottaa huomioon, että laadittavana ei ole sen työjärjestyksen 50 artiklan 2 kohdan mukaisia ehdotuksia; 1. Kehottaa komissiota esittämään sille EY:n perustamissopimuksen 100 a artiklan perusteella lainsäädäntöehdotuksen, joka a) liittyy jäsenmaissa noudatettuun uusiutuvista energialähteistä tuotetun sähkön verkkoon toimittamista koskevaan politiikkaan, ja jossa otetaan huomioon valittujen menettelytapojen väliset erot, b) perustuu sisämarkkinoita koskeviin sääntöihin ja tässä tapauksessa valtion tukea koskeviin voimassa oleviin sääntöihin, c) noudattaa EU:n tekemiä sitoumuksia hiilidioksidipäästöjen vähentämisestä vuoteen 2012 mennessä 8 %:lla vuonna 1990 rekisteröityyn tasoon verrattuna, mikä merkitsee sitä, että EU tulee hyödyntämään uusiutuvia energialähteitä suuremmassa määrin; 2. Katsoo, että ehdotuksen taloudelliset vaikutukset, siinä määrin kuin ne koskevat yhteisöä, on tarvittaessa katettava Euroopan yhteisöjen talousarvion energiaa koskevasta luvusta (B4) myönnettävin määrärahoin; 3. Kehottaa puhemiestään välittämään tämän päätöslauselman komissiolle ja neuvostolle.
Virallinen lehti nro C 104 , 06/04/1998 s. 0237



B4-0321 ja 0359/98 Päätöslauselma Kongosta Euroopan parlamentti, joka A. muistuttaa, että vuodesta 1993 alkaen Kongossa on sattunut lukuisia verisiä levottomuuksia ja yhteenottoja, jotka ovat johtaneet useiden, maan eri poliittisten toimijoiden palkkalistoilla olevien ja usein etniseltä pohjalta muodostuneiden epävirallisten poliisijoukkojen luomiseen tai vahvistumiseen, jotka ovat syyllistyneet jatkuviin siviiliväestöön kohdistuviin julmuuksiin, B. pitää hälyttävänä sitä, että Sassou-N'guesson aseellinen valtaantulo keskeytti demokratiaprosessin Kongossa ja maa näyttää syöksyneen yksipuoluejärjestelmään, jolla ei ole minkäänlaista laillista perustaa, C. ottaa huomioon, että 19. lokakuuta 1997 maan perustuslaki kumottiin ja parlamentti, paikalliset toimielimet, korkein oikeus ja perustuslakineuvosto hajotettiin, D. on huolissaan maassa oikeusvaltion puuttuessa harjoitetuista lukuisista ihmisoikeuksien loukkauksista ja erityisesti turvautumisesta teloituksiin ilman tuomioistuinkäsittelyä, mielivaltaisiin pidätyksiin ja järjestelmälliseen ryöstelyyn, E. ottaa huomioon, että Brazzavillessä järjestettiin tammikuussa «Kongon rauhan ja kansallisen sovinnon foorumi», johon EDDUN (Espace Républicain pour la Défense de la Démocratie et de l'Unité Nationale) ei saanut osallistua; EDDUNiin kuuluu 90 prosenttia kansallisiin ja paikallisiin elimiin valituista henkilöistä, F. on huolissaan siitä, että maassa on jatkuvasti Angolan hallituksen joukkoja ja palkkasotilaita, jotka olivat tukeneet Sassou-N'guesson aseellista taistelua, G. pitää valitettavana neuvoston aloitteettomuutta Kongon kriisin suhteen, H. on huolissaan epävakauden lisääntymisen vaarasta alueella, jota koettelee jo entistä Zairea runnellut konflikti; Euroopan parlamentti, joka 1. Tuomitsee ihmisoikeuksien loukkaukset Kongossa ja kehottaa Kongon viranomaisia noudattamaan perusvapauksia ja yksilönvapauksia; 2. Katsoo, että ainoastaan kansainvälisessä valvonnassa suoritettavat vapaat ja demokraattiset vaalit voivat taata vallan oikeutuksen Kongossa ja mahdollistaa maan vakautumisen; 3. Pyytää Yhdistyneitä kansakuntia ja OAU:ta aloittamaan uudelleen sovittelupyrkimykset, joiden tarkoituksena on edistää demokratian palauttamisen mahdollistavaa vuoropuhelua; 4. Vaatii vierasmaalaisten aseistettujen joukkojen ja palkkasotilaiden vetäytymistä maasta; 5. Kehottaa neuvostoa toimimaan yksimielisesti ja painostamaan Kongon viranomaisia, jotta nämä sitoutuisivat pyrkimään todelliseen kansalliseen sovintoon maan kaikkien poliittisten ja yhteiskunnallisten voimien kanssa; 6. Pyytää komissiota lisäämään Kongon väestölle tarkoitettua hätäapua riistetyimpien väestökerrosten auttamiseksi ja niiden elinolojen parantamiseksi ja toivoo, että unioni voi aloittaa yhteistyönsä pikaisesti uudelleen, kun Kongon viranomaisille esitetyt demokratiaprosessin jatkamista ja kansallista sovintoa koskevat poliittiset ehdot on täytetty; 7. Kehottaa puhemiestään välittämään tämän päätöslauselman neuvostolle, komissiolle, YK:lle, OAU:lle, AKT-EU-yleiskokouksen puheenjohtajille sekä Kongon ja Angolan hallituksille.
Virallinen lehti nro C 104 , 06/04/1998 s. 0240



B4-0329, 0338, 0345 ja 0372/98 Päätöslauselma Ranskassa vuonna 1998 järjestettävien jalkapallon maailmanmestaruuskisojen lipunmyyntiin liittyvästä syrjivästä kohtelusta Euroopan parlamentti, joka A. toteaa, että urheilutapahtumiin osallistuminen on osa merkittävää sosiaalista ja kulttuuritoimintaa, johon kaikkien yhteiskuntaryhmien pääsyä on syytä helpottaa, B. toteaa, että jalkapallon maailmanmestaruuskisat ovat luonteeltaan kansainvälinen tapahtuma, johon on oltava pääsy ilman kansallisuudesta johtuvaa syrjintää, C. toteaa, että lipunmyynti on taloudellista toimintaa, joka on yhteisön sääntöjen ja näin ollen EY:n perustamissopimuksen kilpailua koskevien artiklojen alainen, kilpailua koskevat artiklat koskevat, D. katsoo, että on olemassa riittäviä viitteitä siitä, että jalkapallon maailmanmestaruuskisojen järjestelykomitea (CFO) soveltamassa jakelujärjestelmässä on aineksia, jotka johtavat hallitsevan markkina-aseman väärinkäyttöön, mikä on kielletty EY:n perustamissopimuksen 85 ja 86 artiklassa, E. on huolestunut rinnakkaisista, ylihintaisia lippuja myyvistä myyntikanavista, F. toteaa, että asiasta on tehty paljon valituksia ja että komissio on ottanut asian hoitaakseen; Euroopan parlamentti, joka 1. Muistuttaa, että jalkapallon maailmanmestaruuskisat ovat maailmanlaajuista huomiota herättävä urheilutapahtuma, jonka on säilytettävä juhlan- ja kansanomainen luonteensa ja jonka pitäisi olla avoin kaikille asiasta kiinnostuneille ilman, että lippujen jakelussa tai niiden hinnoittelussa esiintyy syrjivää kohtelua; 2. Tuomitsee pimeiden markkinoiden ilmaantumisen ja sen, että osa lipuista myydään matkailujärjestöjen monopolin välityksellä; 3. Pyytää ranskalaista järjestelykomiteaa ryhtymään nopeasti tarvittaviin toimiin, jotta lippujen jakelu saataisiin muille maille oikeudenmukaiseksi, ja parantamaan lippujen ostoehtoja ulkomailla; 4. Tukee komission vakaata kantaa ja kehottaa komissiota, mikäli perustamissopimusta ei ole noudatettu, käynnistämään viipymättä muodollisen rikkomismenettelyn ja soveltamaan tarvittavia yhteisön kilpailusääntöjen rikkomista koskevia rangaistuksia, jotta varmistetaan, että järjestelykomitea (CFO) saattaa myyntijärjestelmänsä kilpailusääntöjen mukaiseksi hyvissä ajoin ennen turnauksen alkua; 5. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille sekä CFO:lle, FIFA:lle ja UEFA:lle ja Euroopan unionin kansallisille jalkapalloliitoille.
Virallinen lehti nro C 080 , 16/03/1998 s. 0298



A4-0050/98 Päätöslauselma luonnoksesta varainhoitoasetukseksi, jota sovelletaan 4 päivänä marraskuuta 1995 allekirjoitetulla sopimuksella muutettuun neljänteen AKT-EY-yleissopimukseen perustuvaan kehitysrahoitusyhteistyöhön (KOM(96)0676 - C4-0101/97 - 96/0307(CNS)) Euroopan parlamentti, joka - ottaa huomioon komission ehdotuksen (KOM(96)0676 - 96/0307(CNS)) ((EYVL C 63, 28.2.1997, s. 11.)), - neuvoston kuultua sitä (C4-0101/97), - ottaa huomioon talousarvion valvontavaliokunnan mietinnön ja budjettivaliokunnan ja kehitys- ja yhteistyövaliokunnan lausunnot (A4-0050/98), A. ottaa huomioon Euroopan yhteisöjen tuomioistuimen päätöksen, jonka mukaan Euroopan kehitysrahaston menoja ei voida pitää Euroopan yhteisön menoina eivätkä ne sen vuoksi kuulu EY:n perustamissopimuksen oikeudelliseen ja institutionaaliseen rakenteeseen, B. ottaa huomioon, että Euroopan yhteisöjen tuomioistuin on edellä mainitun vuoksi tehnyt päätöksen, jonka mukaan neuvoston ei välttämättä tarvitse kuulla Euroopan parlamenttia Euroopan kehitysrahaston varainhoitoasetuksista, C. katsoo, ettei Euroopan kehitysrahaston sisällyttämisestä talousarvioon ole tapahtunut mitään edistystä sen jälkeen kun parlamentti kieltäytyi myöntämästä vastuuvapautta Euroopan kehitysrahaston osalta vuonna 1996, D. ottaa huomioon, että komissio esitti kahdeksatta Euroopan kehitysrahastoa koskevan varainhoitoasetusluonnoksen perusteluissaan, että neuvoston ei tarvitse saada Euroopan parlamentin lausuntoa ennen asetuksen antamista, E. ottaa huomioon, ettei parlamentille ole asetettu mitään oikeudellista vaatimusta legitimoida Euroopan kehitysrahaston talousarvioon liittyviä järjestelyjä antamalla lausunto luonnoksesta kahdeksannen Euroopan kehitysrahaston varainhoitoasetukseksi; 1. Kieltäytyy antamasta lausuntoa komission esittämästä luonnoksesta kahdeksannen Euroopan kehitysrahaston varainhoitoasetukseksi; 2. Korostaa täydellistä sitoutumistaan Euroopan unionin kehitys- ja yhteistyöpolitiikkoihin ja sitä, ettei tässä päätöslauselmassa esitetyllä kannalla tarvitse olla kielteisiä seurauksia näiden politiikkojen täytäntöönpanolle ja että se pitkällä aikavälillä pyrkii parantamaan oikeudellista, institutionaalista ja talousarviota koskevaa kehystä, jossa ne toimivat; 3. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 371 , 08/12/1997 s. 0213



B4-0962 ja 0989/97 Päätöslauselma Chittagong Hill Tractsin tilanteesta Euroopan parlamentti, joka - ottaa huomioon aiemmat Bangladeshin tilanteesta antamansa päätöslauselmat, A. katsoo, että Chittagong Hill Tractsin (CHT) alkuperäiskansat vaativat edelleen itsehallintoa kymmenelle monikieliselle alkuperäisyhteisölleen, B. pitää tervetulleena sitä, että Bangladeshin hallitus ja CHT:n Jumma-kansaa edustava poliittinen puolue Jana Samhati Samiti (JSS) alkuperäiskansojen edustajat ovat jälleen aloittaneet rauhanneuvottelut, sekä niiden ilmoittamaa pyrkimystä ratkaista kysymys rauhanomaisin keinoin neuvotteluteitse; panee myös merkille, että vuonna 1985 käynnistettiin useita neuvottelukierroksia, jotka eivät johtaneet konkreettisiin tuloksiin, C. ottaa huomioon Bangladeshin peräkkäisten hallitusten toteuttaman demografisen politiikan CHT:n alkuperäisasukkaiden suhteen sekä hallituksen tukeman bangladeshilaisten uudelleenasuttamisen CHT:hen sekä CHT:n alkuperäiskansojen uskonnollisen pakkokäännyttämisen, D. on syvästi huolissaan CHT:n selkkauksen jatkumisesta sekä ihmisoikeuksien jatkuvista loukkauksista, E. katsoo, että yli 55 000 CHT:stä peräisin olevaa Jumma-pakolaista on asunut jopa kymmenen vuotta surkeissa oloissa pakolaisleireissä kärsien riittämättömästä terveydenhoidosta ja aliravitsemuksesta, mikä on johtanut toistuviin epidemioihin, F. panee merkille, että ehdot Jumma-pakolaisten paluulle Tripurasta eivät ole vielä täyttyneet, G. ottaa huomioon aiemman päätöksensä antaa osan EU:n taloudellisesta avusta Bangladeshille bangladeshilaisten uudisasukkaiden siirtämiseksi tasangoille, H. tunnustaa Jumma-kansan oikeuden alkuperäisen identiteettinsä ja alueellisen itsemääräämisoikeutensa perustuslailliseen tunnustamiseen, I. painottaa YK:n pakolaisasian päävaltuutetun ja Kansainvälisen Punaisen Ristin toiminnan tärkeyttä Jumma-pakolaisten oikeuksien palauttamisessa; 1. Kehottaa Bangladeshin hallitusta tunnustamaan Jumma-kansan perinteiseen maaoikeuteen ja alueelliseen itsemääräämisoikeuteen liittyvät olennaisen tärkeät vaatimukset käynnissä olevien neuvottelujen yhteydessä; 2. Kehottaa Bangladeshin hallitusta tarkastelemaan demografista politiikkaansa ja siirtämään bangladeshilaiset uudisasukkaat CHT:stä ja asuttamaan heidät tasangoille kunnioittaen samalla täysin heidän oikeuksiaan ja hyödyntäen täysin EU:n taloudellista tukea; 3. Pyytää komissiota jatkamaan tilanteen valvontaa ja tiedottamaan parlamentille tilanteen kehittymisestä ja EU-rahoituksen käytöstä; 4. Kehottaa demilitarisoimaan CHT:n; 5. Vaatii, että Bangladeshin hallitus suo kansainvälisille humanitaarisille ja kehitysjärjestöille vapaan pääsyn CHT:hen; 6. Kehottaa puhemiestään välittämään tämän päätöslauselman komissiolle, neuvostolle sekä Bangladeshin ja Intian parlamenteille.
Virallinen lehti nro C 014 , 19/01/1998 s. 0207



B4-1066 ja 1087/97 Päätöslauselma Djiboutin ihmisoikeustilanteesta Euroopan parlamentti, joka A. on erittäin huolestunut Djiboutin ihmisoikeustilanteesta ja etenkin oppositioon kohdistuvasta väkivallasta 19. joulukuuta 1997 pidettävien parlamenttivaalien lähestyessä, B. muistuttaa, että 26. syyskuuta 1997 afariopposition tärkeimpiä johtajia, kuten FRUDin (Front for the Restoration of Unity in Djibouti, Djiboutin yhtenäisyyden palauttamiseen pyrkivä rintama) edustaja Mohamed Kadamy Euroopassa, ja useita hänen aatetovereitaan ja heidän perheenjäseniään pidätettiin Etiopiassa ja luovutettiin Djiboutiin, jossa heidät vangittiin, C. korostaa erityisesti humanitaarisen järjestön jäsenen, pidätyshetkellä raskaana olleen Mohamed Kadamyn vaimon, Aïcha Dabalén tapausta, D. muistuttaa, että kolmen hallitsevaa puoluetta edustavan parlamentin jäsenen koskemattomuus pidätettiin vuonna 1996 sillä perusteella, että he olivat julkisesti arvostelleet Djiboutin presidentin Hassan Gouled Aptidonin politiikkaa; pahoittelee, että epäselvyyksiä sisältäneen oikeudenkäynnin tuloksena heidät tuomittiin vankilaan kuudeksi kuukaudeksi ja heidän kansalaisoikeutensa riistettiin viideksi vuodeksi, E. muistuttaa, kuinka paljon on pakolaisia ja hätäsiirtolaisia, joilla ei edelleenkään ole mahdollisuutta palata kotiseudulleen, F. muistuttaa, että Djibouti on allekirjoittanut Lomén yleissopimuksen, jonka 5 artiklassa määrätään, että kehitysavun saaminen edellyttää ihmisen perusoikeuksien ja -vapauksien kunnioittamista ja nautintaoikeutta; Euroopan parlamentti, joka 1. Pyytää Djiboutin viranomaisia kunnioittamaan täysipainoisesti ihmisen perusoikeuksia ja -vapauksia, erityisesti sananvapautta ja oikeutta puolueettomaan oikeudenkäyntiin, jossa kunnioitetaan syytetyn oikeuksia; 2. Tuomitsee FRUDin jäsenten ja heidän perheenjäsentensä pidätykset ja vaatii heidän välitöntä ja ehdotonta vapauttamistaan; 3. Pyytää Djiboutin viranomaisia takaamaan 19. joulukuuta 1997 pidettävien parlamenttivaalien vapaan ja demokraattisen kulun; 4. Pyytää Djiboutin hallitusta ja alueen maiden hallituksia tukemaan kaikin tavoin naapurimaihin paenneiden pakolaisten ja hätäsiirtolaisten paluuta ja erityisesti kunnostamaan tai vapauttamaan heidän asuntonsa, jotka usein ovat joutuneet hallituksen joukkojen valtaamiksi; 5. Pyytää komissiota ja neuvostoa valvomaan, että Lomén yleissopimuksen 5 artiklaa noudatetaan, ja seuraamaan tiiviisti ihmisoikeustilannetta Djiboutissa; 6. Kehottaa puhemiestään välittämään tämän päätöslauselman komissiolle, neuvostolle, AKT-EU-yhteiskokouksen puheenjohtajille sekä Djiboutin hallitukselle ja Etiopian ja Eritrean hallituksille.